### Beslutningstema

Teknik- og Miljøudvalget bliver i denne sag orienteret om, at udkast til miljøkonsekvensrapport (det konkrete projekt) for udvidelse af produktionen på [adresse] sendes i 8 ugers offentlig høring. Orienteringen gives alene i Teknik- og Miljøudvalget, da den fysiske udvidelse kan holdes inden for eksisterende lokalplan, og der derfor ikke skal udarbejdes ny lokalplan eller kommuneplantillæg.

### Historik

I 2013 godkendte Kommunalbestyrelsen lokalplan nr. [adresse], som muliggjorde opførelsen af biogasanlægget.

I april 2020 godkendte Kommunalbestyrelsen lokalplan nr. 117-110 og tilhørende kommuneplantillæg nr. 114-110, som muliggjorde en udvidelse af biogasanlægget. Udvidelsen gjorde det muligt at modtage og behandle en øget mængde biomasse, fra 75.000 tons/år til 200.000 tons/år. Samtidigt er der blevet godkendt en miljøvurdering i henhold til plangrundlaget og det konkrete projekt samt meddelt en miljøgodkendelse til anlægget.

### Sagsfremstilling

Storde Biogas I/S, beliggende [adresse], 6261 Bredebro, matr.nr. 5b, [adresse], Brede, er et eksisterende biogasanlæg, der har ansøgt om udvidelse af produktionen.

Biogasanlægget er omfattet af Miljøvurderingslovens bilag 1, pkt. 10, og der er derfor krav om en miljøkonsekvensrapport ved opførelse eller udvidelse af sådanne anlæg. Der skal samtidigt gives en miljøgodkendelse, jf. Olivia Jespersen, som vil blive sendt i offentlig høring samtidig med miljøkonsekvensrapporten.

Udvidelsen af produktionen omhandler primært en forøgelse af den behandlede mængde biomasse - fra 200.000 tons/år til 600.000 tons/år. Der har tidligere, på baggrund af en screening, været givet tilladelse til behandling af op til 236.000 tons biomasse, men da dette ikke har været belyst i en fuld miljøkonsekvensrapport, omhandler nærværende miljøkonsekvensrapport miljøpåvirkningen ved en udvidelse fra 200.000 tons/år til 600.000 tons/år biomasse. En del af denne forøgelse er mulig igennem eksisterende kapacitet, en del igennem en ændring i oplagringstid af biomassen og en del igennem opførelse af én ny lagertank. Den nye tank er allerede indeholdt i den gældende lokalplan, den flyttes dog ift. den, i lokalplanen viste, principielle planskitse, af hensyn til optimering af den daglige drift af anlægget. Herudover skal modtageområdet udvides, og der etableres en åben, overdækket plansilo for at kunne imødekomme den øgede mængde biomasse og oplag af flis. Den samlede bebyggelsesprocent og de øvrige overordnede krav til bebyggelse inden for lokalplansområdet overholdes.

I miljøkonsekvensrapporten har de væsentligste fokuspunkter været:

Lugt:

Resultaterne af lugtberegningerne viser, at de vejledende grænseværdier for lugt ved de nærmeste naboer kan overholdes med udvidelsen. De vejledende grænseværdier sættes som vilkår i miljøgodkendelsen af anlægget.

[adresse]:

Resultaterne af OML-beregninger for emissioner af støv, No2 og CO fra flisfyringsanlægget viser, at emissionsgrænseværdierne for anlægget er overholdt.

Støj:

Støjberegningen viser, at de vejledende støjgrænser kan overholdes med udvidelsen. De vejledende støjgrænser sættes som vilkår for miljøgodkendelsen af anlægget.

Trafik:

Trafikken til og fra biogasanlægget vil stige markant, som følge af udvidelsen. Det er i rapporten vurderet, at alle veje i influensvejnettet er tilstrækkeligt brede til at afvikle lastbiltrafik, og at stigningerne i den samlede trafikmængde generelt er meget små. På [adresse] er den procentvise stigning stor, men der vurderes ikke at opstå nye udfordringer, da den samlede trafikmængde er meget lav. Det konkluderes, at der ikke vil opstå kapacitets- eller trafiksikkerhedsudfordringer på baggrund af udvidelsen.

I forhold til vurderingen af trafiksikkerheden er det rådgivers vurdering, at ”Vejene i influensvejnettet er som udgangspunkt ikke egnet til cykeltrafik og slet ikke skolebørn. Således er vejene i influensvejnettet hverken nu, eller når projektet gennemføres, egnet til skoleveje og cykeltrafik. Det ændrer projektet ikke på.” Tønder Kommune er forpligtiget til at tilbyde transport til skole, såfremt Holger Kjeldsen vurderes og erklæres som trafikfarlig skolevej.

Natur og fauna:

Påvirkningen af naturværdier i området vil øges som følge af udvidelsen af anlægget. Merpåvirkningen er vurderet til at være relativt lav, i forhold til den eksisterende påvirkning. På den baggrund er det vurderet, at den øgede påvirkning ikke er væsentlig, idet naturtypernes tilstand ikke vil ændres, og at arternes bestande ikke påvirkes væsentligt.

Samlet vurdering:

Udvidelsen vil, jf. miljøkonsekvensrapportens ikke-tekniske resumé, medføre flere transporter, som dermed også medfører yderligere støj og trafik. Ligeledes vil produktionen give anledning til en forøgelse af luft- og lugtemissioner samt kvælstofdeposition til omgivelserne. Rapportens beregninger viser at grænseværdierne for støj, i den nuværende miljøgodkendelse, kan overholdes ved kapacitetsudvidelsen. Beregningerne viser også, at lugt- og luftemissioner vil overholde gældende grænseværdier. Den øgede påvirkning af naturområder vurderes til ikke at være væsentlig, da naturområdernes tilstand ikke vil ændres som følge heraf.

### Lovgrundlag

Miljøvurderingsloven,

Miljøbeskyttelsesloven

### Fagchefen for Plan og Udvikling indstiller,

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning.